Oikeusministeriö
   PL 25
   00023 VALTIONEUVOSTO

Lausuntopyyntönne OM 8/31/2007

Oikeusministeriö asetti 16. päivänä helmikuuta 2007 työryhmän käräjäoikeusverkoston kehittämiseksi. Työryhmän asettamisen taustalla on monissa eri yhteyksissä esille tullut tarve muodostaa nykyistä suurempia käräjäoikeuksia tuottavuus- ja tehokkuusvaatimuksista johtuen.

Työryhmä on nyttemmin saanut työnsä valmiiksi ja oikeusministeriö pyytää siitä kuntien lausuntoa.

Työryhmän esityksen mukaan Pohjois-Savoon tulisi maakuntajaon mukaisesti Kuopion käräjäoikeus. Toimipaikkoina olisivat Kuopiossa sijaitseva pääkanslia, Iisalmessa sijaitseva sivukanslia ja Varkaudessa sijaitseva sivukanslia v. 2019 heinäkuun 14. päivään saakka, minkä jälkeen toimipiste muuttuisi pelkäksi istuntopaikaksi.

Työryhmän tuli toimeksiantonsa mukaan kiinnittää huomiota maantieteellisiin etäisyyksiin, liikeyhteyksiin ja sivutoimipisteen arvioituihin asia- ja asiakasmääriin. Toimeksiannossa todetaan vielä, että maantieteellisistä etäisyyksistä johtuen on kuitenkin tietyin edellytyksin mahdollista järjestää sivukanslia joillekin paikkakunnille, jos se on asukkaiden oikeuspalvelujen kannalta tarpeen. Taloudellista ei ole säilyttää sivukansliaa 20 - 50 km päässä pääkansliasta.

Työryhmä ei mielestämme ole suorittanut tehtäväänsä toimeksiantonsa mukaisesti.

Varkaus sijaitsee Pohjois-Savon etelärajalla. Kuopioon ja Mikkeliin on matkaa 80 – 90 km. Varkauteen liitetystä Kangaslammin entisestä kunnasta matkaa Kuopioon kertyy jo toistasataa kilometriä. Maantieteelliset etäisyydet ovatkin liian pitkät asiakkaiden kannalta. Toisaalta aivan naapurissa, Joroisissa asuvat kuuluisivat  esityksen mukaan epätarkoituksenmukaisesti Mikkelin käräjäoikeuteen.

Varkauden seutu muodostaa yhtenäisen työssäkäynti- ja asiointialueen, jota maakuntaraja keinotekoisesti rikkoo. Kunta- ja palvelurakenneuudistuksessa pyritään puitelain mukaisesti yhtenäisiin työssäkäyntialueisiin palvelurakenteissa. Tässäkin on ristiriitaa työryhmän esityksen kanssa.

Taloudellisuusnäkökulma on työryhmältä unohtunut, vaikka valtion tulisi rahapulassaan ottaa huomioon kaikki mahdollisuudet.

Varkauden kaupungin varta vasten mittatilaustyönä rakentama v. 2004 valmistunut oikeustalo todella kohtuullisine vuokrineen jäisi hyödyntämättä vuokrasopimuskauden jälkeen. Olemassa oleviin tiloihin pitäisi keskittää oikeuslaitoksen sisältä toimintoja esim. Kuopion käräjäoikeuden summaariset asiat.  Lisätilahankkeet Kuopiossa, kalliin rakentamisen paikkakunnalla, ovat todella veronmaksajien etujen vastaisia.

Ottaen huomioon pitkät etäisyydet ja yhteiskunnan varojen tehokas ja säästeliäs käyttö onkin tarkoituksenmukaista, että Varkaudesta ja sen lähikunnista muodostetaan Keski-Savon käräjäoikeus, johon kuuluisivat Varkaus, Leppävirta, Joroinen, Heinävesi ja Pieksämäki.

Mikäli käräjäoikeudet pakotetaan noudattamaan maakuntarajaa, tulee Varkauden käräjäoikeus säilyttää omana yksikkönään ja keskittää lisäksi siihen koko Itä-Suomen hovioikeuspiirin summaariset asiat, jolloin myös koko oikeustalo olisi käräjäoikeuden käytössä tarjoten normaalit tuomioistuinpalvelut. Tällöinkin lisätilahankkeet muualla olisivat tarpeettomia. 

Varkaudessa 29. päivänä tammikuuta 2008 

VARKAUDEN KAUPUNGINHALLITUS

Hannu Tsupari		Markku Sirén
kaupunginjohtaja		kaupunginsihteeri